### Projekts

LATVIJAS REPUBLIKAS MINISTRU KABINETS

2011.gada . Noteikumi Nr.

Rīgā (prot. Nr. .§)

**Noteikumi par darbības programmas „Uzņēmējdarbība un inovācijas” papildinājuma 2.1.2.4.aktivitātes „Augstas pievienotās vērtības investīcijas” projektu iesniegumu atlases otro un turpmākajām kārtām**

Izdoti saskaņā ar

Eiropas Savienības struktūrfondu

un Kohēzijas fonda vadības likuma

18.panta 10.punktu

**I. Vispārīgie jautājumi**

1. Noteikumi nosaka:

1.1. kārtību, kādā īsteno darbības programmas „Uzņēmējdarbība un inovācijas” papildinājuma 2.1.prioritātes „Zinātne un inovācijas” 2.1.2.pasākuma „Inovācijas” 2.1.2.4.aktivitātes „Augstas pievienotās vērtības investīcijas” (turpmāk – aktivitāte) projektu iesniegumu atlases otro un turpmākās kārtas;

1.2. Eiropas Reģionālās attīstības fonda projektu (turpmāk – projekts) iesniegumu vērtēšanas kritērijus;

1.3. prasības Eiropas Reģionālās attīstības fonda aktivitātes projekta iesniedzējam (turpmāk – projekta iesniedzējs);

1.4. atbildīgo iestādi un sadarbības iestādi, kompetences sadalījumu starp šīm iestādēm un sadarbības kārtību;

1.5. atbildīgās iestādes un sadarbības iestādes funkcionālās padotības formu.

2. Eiropas Reģionālās attīstības fonda finansējumu (turpmāk – finansējums) šīs aktivitātes ietvaros sniedz saskaņā ar Komisijas 2008.gada 6.augusta Regulu (EK) Nr.[800/2008](http://pro.nais.lv/naiser/esdoc.cfm?esid=32008R0800), kas atzīst noteiktas atbalsta kategorijas par saderīgām ar kopējo tirgu, piemērojot Līguma 87. un 88.pantu (vispārējā grupu atbrīvojuma regula) (Eiropas Savienības Oficiālais Vēstnesis, 2008.gada 9.augusts, L 214) (turpmāk – Komisijas Regula Nr.[800/2008](http://pro.nais.lv/naiser/esdoc.cfm?esid=32008R0800)).

3. Aktivitātes mērķis ir stimulēt vietējos komersantus ieguldīt zināšanu vai tehnoloģiju intensīvajos projektos, kā arī piesaistīt ārvalstu investīcijas jomās ar augstu pievienoto vērtību, tādējādi veicinot jaunāko tehnoloģiju pārnesi no ārvalstīm.

4. Aktivitātes ietvaros sasniedzamie uzraudzības rādītāji:

4.1. līdz 2013.gadam atbalstīt 10 augstas pievienotās vērtības projektus;

4.2. līdz 2013.gadam piesaistīt privāto finansējumu 35 140 200 latu apmērā komercdarbības attīstībai;

4.3. nodrošināt, lai līdz 2013.gadam atbalstītajiem komersantiem divus gadus pēc finansējuma saņemšanas apgrozījums pieaugtu par 20 %.

5. Aktivitātes īstenošanas veids ir atklāta projektu iesniegumu atlase.

6. Aktivitātes īstenošanu nodrošina atbildīgā iestāde un sadarbības iestāde. Atbildīgā iestāde ir Ekonomikas ministrija (turpmāk – atbildīgā iestāde). Sadarbības iestāde ir valsts aģentūra „Latvijas Investīciju un attīstības aģentūra” (turpmāk – sadarbības iestāde). Sadarbības iestāde ir atbildīgās iestādes funkcionālā pārraudzībā.

7. Atbildīgās iestādes un sadarbības iestādes kompetence:

7.1. atbildīgā iestāde:

7.1.1. nodrošina aktivitātes īstenošanu, uzraudzību un kontroli, tai skaitā piemēro Padomes 2006.gada 11.jūlija Regulas (EK) Nr. [1083/2006](http://eur-lex.europa.eu/LexUriServ/LexUriServ.do?uri=CONSLEG:2006R1083:20070101:LV:HTML), ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr. [1260/1999](http://eur-lex.europa.eu/LexUriServ/LexUriServ.do?uri=OJ:L:1999:161:0001:001:LV:HTML) (turpmāk – Padomes Regula Nr. [1083/2006](http://eur-lex.europa.eu/LexUriServ/LexUriServ.do?uri=CONSLEG:2006R1083:20070101:LV:HTML)), 93.panta 1.punktā minēto principu aktivitātes līmenī;

7.1.2. sniedz sabiedrībai informāciju un nodrošina publicitāti jautājumos, kas saistīti ar aktivitātes īstenošanu;

7.2. sadarbības iestāde:

7.2.1. izveido projektu iesniegumu vērtēšanas komisiju, tās sastāvu saskaņo ar atbildīgo iestādi un izstrādā vērtēšanas komisijas darbības kārtību;

7.2.2. pirms uzsākta projektu iesniegumu pieņemšana, izstrādā un publicē sadarbības iestādes tīmekļa vietnē projektu iesniegumu vērtēšanas un vērtēšanas veidlapas aizpildīšanas metodiku, projekta iesnieguma veidlapas aizpildīšanas metodiku un projekta īstenošanas līguma paraugu, tai skaitā starpposma un noslēguma pārskata veidlapu, tās aizpildīšanas kārtību un izdevumus apliecinošo dokumentu sarakstu;

7.2.3. atlasa projektu iesniegumus un nodrošina to vērtēšanu, tai skaitā pieprasot nepieciešamo papildu informāciju no atbildīgajām institūcijām kritēriju izvērtēšanai;

7.2.4. pieņem lēmumu par projekta iesnieguma apstiprināšanu, apstipri­nāšanu ar nosacījumu vai noraidīšanu un informē par to projekta iesniedzēju;

7.2.5. izvērtē un pieņem lēmumu par projekta grozījumiem atbilstoši līgumam par projekta īstenošanu un normatīvajiem aktiem par kārtību, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu;

7.2.6. sniedz informāciju projekta iesniedzējam par projekta iesnieguma sagatavošanu, projekta īstenošanu un līguma nosacījumu izpildi;

7.2.7. slēdz līgumu par projekta īstenošanu ar finansējuma saņēmēju;

7.2.8. nodrošina aktivitātes īstenošanu, uzraudzību un kontroli, tai skaitā piemēro Padomes Regulas Nr. [1083/2006](http://eur-lex.europa.eu/LexUriServ/LexUriServ.do?uri=CONSLEG:2006R1083:20070101:LV:HTML) 93.panta 1. punktā minēto principu projektu līmenī;

7.2.9. analizē problēmas aktivitātes un projektu īstenošanā, kā arī sniedz atbildīgajai iestādei priekšlikumus, kā uzlabot aktivitātes un projektu īstenošanu;

7.2.10. pārbauda un apstiprina finansējuma saņēmēja maksājuma pieprasījumu un sagatavo izdevumu deklarāciju;

7.2.11. sniedz sabiedrībai informāciju un nodrošina publicitāti jautājumos, kas saistīti ar aktivitātes ietvaros iesniegtajiem projektu iesniegumiem;

7.2.12. nodrošina datu uzkrāšanu Eiropas Savienības struktūrfondu un Kohēzijas fonda vadības informācijas sistēmā par projektu iesniegumiem un projektiem.

8. Aktivitāti finansē no Eiropas Reģionālās attīstības fonda līdzekļiem. Aktivitātes ietvaros pieejamais Eiropas Reģionālās attīstības fonda finansējums ir 13 086 882 lati. Papildus aktivitātei paredz attiecināmo virssaistību finansējumu (valsts budžeta attiecināmais finansējums) 13 086 882 latu apmērā.

9. Sīkie (mikro), mazie un vidējie komersanti ir komersanti, kas atbilst Komisijas Regulas Nr.[800/2008](http://pro.nais.lv/naiser/esdoc.cfm?esid=32008R0800) 1.pielikumā noteiktajai definīcijai.

10. Lielie komersanti ir komersanti, kas atbilst Komisijas Regulas Nr.[800/2008](http://pro.nais.lv/naiser/esdoc.cfm?esid=32008R0800) 2.panta 8.punktā noteiktajai definīcijai.

11. Saistītās personas šo noteikumu izpratnē atbilst Komisijas Regulas Nr.[800/2008](http://pro.nais.lv/naiser/esdoc.cfm?esid=32008R0800) 1.pielikumā noteiktajai saistīto komersantu definīcijai.

12. Projekta īstenošanas vieta šo noteikumu izpratnē ir vieta, kur projekta iesniedzējs ražo savu produkciju vai sniedz pakalpojumus.

**II. Projekta iesniedzējam noteiktās prasības**

13. Projekta iesniedzējs var pretendēt uz finansējumu:

13.1. ja tas ir Latvijā reģistrēts komersants;

13.2. ja tas atbilst zemāk minētajiem darbības un finanšu rādītājiem:

13.2.1. projekta iesniedzējs projekta iesniegumā ir pamatojis, ka no projekta ietvaros saražotās produkcijas vai sniegto pakalpojumu apjoma tas eksportēs vismaz 30% (vidēji nākamo trīs kalendāro gadu laikā pēc projekta īstenošanas pabeigšanas);

13.2.2. projekta iesniedzējs ir iesniedzis šo noteikumu 46.punktā minēto kredītiestādes garantijas vēstuli, apliecinot projekta ietvaros sasniedzamo finanšu progresa apjomu.

14. Uz finansējumu nevar pretendēt, ja:

14.1. projekta iesniedzējs citu Eiropas Savienības struktūrfondu projektu īstenošanas laikā sadarbības iestādei un atbildīgajai iestādei sniedzis nepatiesu informāciju vai tīši maldinājis saistībā ar Eiropas Savienības struktūrfondu līdzfinansēto projektu īstenošanu;

14.2. projekta iesniedzēja interesēs fiziska persona ir izdarījusi noziedzīgu nodarījumu, kas skāris Latvijas Republikas vai Eiropas Savienības finanšu intereses, un projekta iesniedzējam saskaņā ar Krimināllikumu ir piemēroti piespiedu ietekmēšanas līdzekļi;

14.3. projekta iesniedzējs ir saņēmis vai paredz saņemt finansējumu par tām pašām attiecināmajām izmaksām citu aktivitāšu ietvaros no vietējiem, reģionālajiem, valsts vai Eiropas Savienības līdzekļiem, izņemot šo noteikumu 28. un 29.punktā noteikto;

14.4.projekta iesniedzējs atbilst grūtībās nonākuša komersanta statusam. Grūtībās nonācis komersants ir komersants, kuram:

14.4.1.  ar tiesas spriedumu ir pasludināts maksātnespējas process vai ar tiesas spriedumu tiek īstenots tiesiskās aizsardzības process, vai ar tiesas lēmumu tiek īstenots ārpustiesas tiesiskās aizsardzības process, tas atrodas sanācijas procesā, vai tā saimnieciskā darbība ir izbeigta;

14.4.2. zaudējumi pārsniedz pusi no pamatkapitāla un pēdējo 12 mēnešu laikā zaudējumi pārsniedz ceturtdaļu no pamatkapitāla;

14.4.3. saskaņā ar pēdējo divu noslēgto finanšu gadu finanšu pārskatiem tam ir novērojamas grūtībās nonākuša saimnieciskās darbības veicēja pazīmes – zaudējumu pieaugums, apgrozījuma samazināšanās, naudas plūsmas samazināšanās, parādu pieaugums, procentu likmju celšanās, gatavās produkcijas krājumu pieaugums, zems likviditātes koeficients, krītoša vai nulles aktīvu vērtība;

14.4.4. nav iespēju nosegt zaudējumus no saviem līdzekļiem vai ar līdzekļiem ko tas spēj iegūt no sava īpašnieka vai kreditoriem un nespēj apturēt zaudējumus, kuri bez valsts iestāžu ārējās iejaukšanās īstermiņā vai vidējā termiņā gandrīz noteikti novedīs komercsabiedrību līdz nespējai turpināt darbību;

14.4.5. šo noteikumu 14.4.3.apakšpunktā minētos nosacījumus nepiemēro komercsabiedrībām, kas atbilst Komisijas regulas Nr.800/2008 1.pielikuma 2.pantā noteiktajai definīcijai.

14.4.6. šo noteikumu 14.4.2., 14.4.3. un 14.4.4. apakšpunktā minētos nosacījumus nepiemēro komersantiem pirmos trīs gadus pēc to reģistrācijas.

14.5. projekta iesniedzējs ir pārkāpis šo noteikumu vai citu normatīvo aktu nosacījumus Eiropas Savienības fondu jomā;

14.6. projekta iesniedzējs – lielais komersants – nav iesniedzis projekta iesniedzēja parakstītu apliecinājumu, ka saņemtais atbalsts netiks izmantots, lai pārvietotu ražošanas vai pakalpojumu sniegšanas infrastruktūru no citas Eiropas Savienības dalībvalsts;

14.7. uz projekta iesniedzēju attiecas līdzekļu atgūšanas rīkojums, kas minēts Komisijas regulas Nr. 800/2008 1.panta 6.punka „a” apakšpunktā;

14.8. projekta iesniedzējs ir sodīts par Latvijas Administratīvo pārkāpumu kodeksa 189.2panta trešajā daļā minētā administratīvā pārkāpuma vai Krimināllikuma 280.panta otrajā daļā minētā noziedzīgā nodarījuma izdarīšanu vai tam ir piemēroti piespiedu ietekmēšanas līdzekļi (ja projekta iesniedzējs ir privāto tiesībujuridiska persona) par minētā noziedzīgā nodarījuma izdarīšanu.

15. Īpašums, tai skaitā zeme, kurā veic ilgtermiņa ieguldījumus, ir projekta iesniedzēja īpašumā, projekta iesniedzējam ir noslēgts nekustamā īpašuma pirkuma līgums ar nogaidu tiesību vai projekta iesniedzējam uz to ir zemesgrāmatā reģistrētas ilgtermiņa nomas tiesības (vismaz vēl trīs gadus pēc projekta īstenošanas pabeigšanas projekta iesniedzējam, kuri atbilst sīko (mikro), mazo un vidējo komersantu statusam, bet piecus gadus pēc projekta īstenošanas pabeigšanas finansējuma saņēmējiem, kuri atbilst lielo komersantu statusam).

**III. Atbalstāmās un neatbalstāmās darbības**

16. Finansējumu piešķir ieguldījumiem pamatlīdzekļos – iekārtu iegādei, ēku un būvju būvniecībai, rekonstrukcijai un renovācijai, kas saistīta ar jaunas saimnieciskās darbības uzsākšanu vai esošas saimnieciskās darbības paplašināšanu, produkcijas dažādošanu ar jauniem produktiem vai ražošanas procesa būtisku maiņu.

17. Ilgtermiņa ieguldījumi ir attiecināmi, ja tos:

17.1. izmanto tikai projekta iesniegumā norādītajā projekta īstenošanas vietā un tikai finansējuma saņēmēja saimnieciskajā darbībā;

17.2. iekļauj finansējuma saņēmēja aktīvos kā amortizējamus ilgtermiņa ieguldījumus, tie paliek finansējuma saņēmēja īpašumā un tos nenodod lietošanā trešajām personām:

17.2.1. sīkajiem (mikro), mazajiem un vidējiem komersantiem – vismaz trīs gadus pēc projekta īstenošanas pabeigšanas;

17.2.2. lielajiem komersantiem – vismaz piecus gadus pēc projekta īstenošanas pabeigšanas;

17.3. iegādājas no trešajām personām par tirgus nosacījumiem.

**IV. Attiecināmās un neattiecināmās izmaksas**

18. Aktivitātes ietvaros attiecināmas ir šādas izmaksu pozīcijas:

18.1. jaunu iekārtu (un aprīkojuma) iegādes izmaksas, kuras tieši nodrošina ražošanas vai pakalpojumu sniegšanas procesu projekta īstenošanas nozarē un kuras iekļautas finanšu pārskatos saskaņā ar normatīvajiem aktiem par grāmatvedību, kas nosaka un skaidro pamatlīdzekļu grāmatvedības uzskaiti un ar pamatlīdzekļiem saistītās informācijas uzrādīšanu finanšu pārskatos;

18.2. ēku un būvju būvniecības, rekonstrukcijas un renovācijas izmaksas, kuras paredzētas tikai finansējuma saņēmēja ražošanas vajadzībām, kuras saskaņā ar normatīvajiem aktiem par būvju klasifikāciju tiek klasificētas kā rūpnieciskās ražošanas ēkas un noliktavas, ielas un ceļi, sliežu ceļi, vietējās nozīmes cauruļvadi un kabeļi, ķīmiskās rūpniecības komersantu būves, iepriekš neklasificētas smagās rūpniecības uzņēmumu būves, akvedukti, apūdeņošanas un kultivācijas hidrobūves (attiecināmas tikai meliorācijas darbu izmaksas), kā arī ārstniecības un rehabilitācijas pasākumu veikšanai  nepieciešamās ārstniecības vai veselības aprūpes iestāžu ēku būvniecības, rekonstrukcijas un renovācijas izmaksas. Kopējās ēku un būvju būvniecības, rekonstrukcijas un renovācijas izmaksas, nepārsniedz 30 % no projekta kopējām attiecināmajām izmaksām (ja projektā ir paredzētas tīrās telpas, kas atbilst klasifikācijai saskaņā ar standartu LVS EN ISO 14644 – 1:2001 „Tīrās telpas un radniecīgā uzraugāmā vide – 1.daļa: Gaisa tīrības klasifikācija”, šo telpu būvniecībai, rekonstrukcijai un renovācijai var paredzēt papildus izmaksas 20 % apmērā no projekta kopējām attiecināmajām izmaksām).

19. Aktivitātes ietvaros neattiecināmas ir šādas izmaksu pozīcijas:

19.1. vispārīgās izmaksas, kas saistītas ar projekta iesnieguma sagatavošanu, tai skaitā konsultāciju pakalpojumiem;

19.2. pievienotās vērtības nodoklis, muitas nodokļi, nodevas un līgumsoda maksājumi;

19.3. apdrošināšanas izmaksas;

19.4. samaksa par aizdevuma vai līzinga izskatīšanu, noformēšanu un rezervēšanu, procentu maksājumi, līgumsods, nokavējuma procenti, maksa par finanšu darījumiem;

19.5. iekārtu rezerves daļu vai komponentu iegāde, kā arī sastāvdaļu iegāde, izņemot gadījumus, ja iegādājamā iekārtas sastāvdaļa spēj darboties autonomi;

19.6. izmaksas, kas saistītas ar tādu iekārtu aizstāšanu ar jaunām iekārtām, kuru parametri neatšķiras un kas nenodrošina ražošanas paplašināšanu, izmaiņas produktā vai tehnoloģiskā procesa racionalizāciju, modernizāciju vai diversifikāciju;

19.7. jebkāda veida pārvietojamās tehnikas, transportlīdzekļu un kuģošanas līdzekļu iegādes izmaksas, ja tiem saskaņā ar normatīvajiem aktiem satiksmes jomā ir nepieciešama reģistrācija Ceļu satiksmes drošības direkcijā vai Valsts tehniskās uzraudzības valsts aģentūras Traktortehnikas reģistrā vai ja tie tiek reģistrēti Civilās aviācijas aģentūras Gaisa kuģu reģistrā vai kādā no Latvijas Jūras administrācijas kuģu reģistriem, vai ja uz tiem attiecas Latvijas Republikas normatīvie akti par kuģošanas līdzekļu satiksmi iekšējos ūdeņos;

19.8. tādu iekārtu, tehnikas un transportlīdzekļu iegādes izmaksas, kas paredzētas transporta (pārvadājumu) pakalpojumu sniegšanai (minēto pakalpojumu sniegšanai ir nepieciešama licence):

19.8.1. jūras transporta pakalpojumu izmaksas;

19.8.2. gaisa transporta pakalpojumu izmaksas;

19.8.3. sauszemes autotransporta pakalpojumu izmaksas;

19.8.4. dzelzceļa transporta pakalpojumu izmaksas;

19.8.5. pilsētas transporta pakalpojumu izmaksas;

19.8.6. iekšzemes ūdenstransporta pakalpojumu izmaksas;

19.8.7. kombinētā transporta pakalpojumu izmaksas;

19.9. ēku un būvju un iekārtu un aprīkojuma uzturēšanas izmaksas;

19.10. lietotu iekārtu iegādes izmaksas;

19.11. apgrozāmo līdzekļu iegādes izmaksas;

19.12. projekta administrēšanas izmaksas;

19.13. operatīvais līzings;

19.14. zemes iegādes izmaksas;

19.15. ēku un būvju nojaukšanas, restaurācijas, būvprojektā paredzētās teritorijas labiekārtošanas (mazo arhitektūras formu un skulptūru, apgaismes iekārtu, vizuālās informācijas un labiekārtošanas elementu ierīkošanai atbilstoši būvprojektam), apzaļumošanas un rekultivācijas izmaksas;

19.16. izmaksas, kuras nav tieši saistītas ar ražošanas vai pakalpojumu sniegšanas procesu projekta īstenošanas nozarē;

19.17. ilgtermiņa ieguldījumu izmaksas, kas nav saistītas ar jaunas saimnieciskās darbības uzsākšanu vai esošas saimnieciskās darbības paplašināšanu, produkcijas dažādošanu ar jauniem produktiem vai ražošanas procesa būtisku maiņu;

19.18. izmaksas, kas nav sākotnēji paredzētas vai nav nepieciešamas projekta īstenošanai;

19.19. izmaksas, kas saistītas ar tādu ēku un būvju izbūvi, būvniecību, rekonstrukciju vai renovāciju, kas saskaņā ar normatīvajiem aktiem par būvju klasifikāciju netiek klasificētas kā rūpnieciskās ražošanas ēkas un noliktavas, ārstniecības vai veselības aprūpes iestāžu ēkas, ielas un ceļi, sliežu ceļi, vietējās nozīmes cauruļvadi un kabeļi, ķīmiskās rūpniecības komersantu būves un iepriekš neklasificētas smagās rūpniecības uzņēmumu būves, akvedukti, apūdeņošanas un kultivācijas hidrobūves (meliorācijas darbu izmaksas);

19.20. būvvaldē iesniedzamo dokumentu izstrādes izmaksas;

19.21.būvprojektēšanas izmaksas;

19.22. būvniecības izmaksu virsizdevumi saskaņā ar normatīvajiem aktiem par būvizmaksu noteikšanu, tai skaitā ietverot peļņu un neparedzētos darbus, kas kopā pārsniedz 15 % no būvniecības tāmes attiecināmo izmaksu kopsummas;

19.23. izmaksas, kas saistītas ar komersanta eksporta apjomiem, preču izplatīšanas tīkla izveidošanu un darbību, kā arī ar komercsabiedrības kārtējiem izdevumiem eksporta operācijām;

19.24. sākotnējo ieguldījumu izmaksas, ja piegādātājs ir reģistrēts valstīs, kas minētas normatīvajos aktos par zemu nodokļu vai beznodokļu valstīm un teritorijām;

19.25. izmaksas, kuras radušās pēc līguma vai vienošanās par projekta īstenošanu termiņa beigām, vai kuru maksājumi veikti vēlāk nekā mēneša laikā pēc projekta īstenošanas termiņa beigām;

20. Iekārtas, kuru darbība saistīta ar ostas pakalpojumu nodrošināšanu (piemēram, loču pakalpojumi, velkoņu pakalpojumi, stividorpakalpojumi) ostas teritorijā vai ārpus tās, nav uzskatāmas par transporta (pārvadājumu) pakalpojumu sniegšanas iekārtām šo noteikumu izpratnē.

21.  Attiecināmajās izmaksās iekļauj tikai tos sākotnējos ieguldījumus, par kuriem projekta noslēguma vai starpposma pārskata iesniegšanas dienā būs pilnībā samaksāts, kuri būs finansējuma saņēmēja īpašumā Latvijā projekta iesniegumā norādītajā projekta īstenošanas vietā un kuri tiks izmantoti projektā paredzētās saimnieciskās darbības veikšanai. Starpposma pārskatā attiecināmajās izmaksās var iekļaut arī atbilstoši projekta iesniegumam faktiski veiktos izdevumus par ieguldījumiem, kas vēl nav finansējuma saņēmēja īpašumā Latvijā, ja par starpposma pārskatā norādīto finansējuma apmēru ir iesniegta kredītiestādes garantija, ka sākotnējie ieguldījumi projekta noslēguma pārskata iesniegšanas dienā būs pilnībā samaksāti, būs finansējuma saņēmēja īpašumā Latvijā un tiks izmantoti projektā paredzētās saimnieciskās darbības veikšanai. Kredītiestādes garantijas termiņš ir vismaz divi mēneši pēc līgumā par projekta īstenošanu paredzētā projekta īstenošanas beigu datuma.

22. Aktivitātes ietvaros finansē tikai tādas attiecināmās izmaksas, kuras tieši saistītas ar projekta ietvaros veiktajām darbībām, ir samērīgas, pamatotas un atbilst Padomes 2002.gada 25.jūnija Regulas (EK, EURATOM) Nr.1605/2002 par Finanšu regulu, ko piemēro Eiropas Kopienu vispārējam budžetam, prasībām.

**V. Finansējuma apmēra noteikšanas kārtība**

23. Maksimāli pieļaujamā finansējuma intensitāte ir 35 % no projekta kopējām attiecināmajām izmaksām.

24. Minimālais kopējo attiecināmo izmaksu apjoms vienam projektam ir 3 000 000 latu. Vienai projekta iesniedzēja saistīto personu grupai maksimālais publiskā finansējuma apjoms šo noteikumu ietvaros ir 3 000 000 latu.

25. Finansējuma saņēmējiem, kas saņēmuši finansējumu saskaņā ar Ministru kabineta 2009.gada 24.februāra noteikumiem Nr.200 „Noteikumi par darbības programmas „Uzņēmējdarbība un inovācijas” papildinājuma 2.1.2.4.aktivitāti „Augstas pievienotās vērtības investīcijas” projektu iesniegumu atlases pirmo kārtu” ir tiesības iesniegt projekta iesniegumu aktivitātes otrajā un turpmākajās kārtās saskaņā ar šiem noteikumiem.

26. Finansējuma saņēmējs, izmantojot savus resursus vai ārējo finansējumu, kas nav saistīts ar jebkādu komercdarbības atbalstu, projekta īstenošanā iegulda vismaz 25 % no projekta kopējām attiecināmajām izmaksām.

27. Ja projekta iesniedzējs ir lielais komersants, tam ir jāpamato finansējuma stimulējošā ietekme vismaz vienā no veidiem, kas minēti Komisijas regulas Nr. 800/2008 8.panta 3.punkta „a”, „b”, „c” vai „d” apakšpunktā.

28. Piešķirto finansējumu šo noteikumu ietvaros attiecībā uz tām pašām attiecināmajām izmaksām var apvienot ar *de minimis* atbalstu, ja piešķirtais finansējums kopā ar *de minimis* atbalstu nepārsniedz maksimāli pieļaujamo reģionālā finansējuma intensitāti (sīkajiem (mikro) un mazajiem komersantiem – 70 %, vidējiem komersantiem – 60 % un lielajiem komersantiem – 50 % no projekta kopējām attiecināmajām izmaksām) neatkarīgi no tā, vai finansējums tiek sniegts no vietējiem, reģionālajiem valsts vai Eiropas Savienības finanšu līdzekļiem.

29. Piešķirto finansējumu šajos noteikumos noteiktajām attiecināmajām izmaksām var apvienot ar citas atbalsta programmas vai individuālā atbalsta projekta ietvaros piešķirto finansējumu ievērojot šādus nosacījumus:

29.1. piešķirtais finansējums šo noteikumu ietvaros kopā ar citas atbalsta programmas vai individuālā atbalsta projekta ietvaros piešķirto finansējumu nepārsniedz maksimāli pieļaujamo reģionālā finansējuma intensitāti neatkarīgi no tā, vai finansējums tiek sniegts no vietējiem, reģionālajiem valsts vai Eiropas Savienības finanšu līdzekļiem:

29.1.1. sīkajiem (mikro) vai mazajiem komersantiem – 70 %;

29.1.2. vidējiem komersantiem – 60 %;

29.1.3. lielajiem komersantiem – 50 %;

29.2. finansējuma saņēmēji, kuri saņēmuši finansējumu riska kapitāla ieguldījumu veidā, šo noteikumu ietvaros pieļaujamo kopējo Eiropas Reģionālā attīstības fonda līdzfinansējuma summu samazina par 20 %, nepārsniedzot summu, kas saņemta riska kapitāla ieguldījumu veidā. Minēto nosacījumu piemēro trīs gadus no riska kapitāla piešķiršanas.

**VI. Projektu iesniegumu atlases izsludināšana un projektu iesniegumu iesniegšana**

30. Projektu iesniegumu atlases otro kārtu izsludina par visu aktivitātei pieejamo finansējumu.

31. Paziņojumu par projektu iesniegumu iesniegšanu, iesniegšanas pārtraukšanu vai izbeigšanu sadarbības iestāde, saskaņojot ar atbildīgo iestādi, izsludina:

31.1. laikrakstā „Latvijas Vēstnesis”;

31.2. sadarbības iestādes tīmekļa vietnē (www.liaa.gov.lv).

32. Paziņojumu par projektu iesniegumu iesniegšanu izsludina, norādot kopējo pieejamo finansējumu, katras projektu iesniegumu atlases kārtas ietvaros pieejamo finansējumu un projektu iesniegumu iesniegšanas sākuma un beigu termiņu. Paziņojumā minētā informācija ir saistoša projekta iesniedzējam, sadarbības iestādei, atbildīgajai iestādei un vadošajai iestādei.

33. Iepirkumu, kas nepieciešams projekta īstenošanai, projekta iesniedzējs veic saskaņā ar normatīvajiem aktiem par iepirkuma procedūru un tās piemērošanas kārtību pasūtītāja finansētiem projektiem. Projekta iesniedzējs pirms līguma slēgšanas ar iepirkuma procedūrā noteikto uzvarētāju saskaņo ar sadarbības iestādi iepirkuma procedūras atbilstību normatīvajiem aktiem iepirkuma procedūras jomā. Sadarbības iestāde iesniegto iepirkuma dokumentāciju izvērtē 15 darbdienu laikā pēc minēto dokumentu saņemšanas.

  34. Lai pieteiktos finansējuma saņemšanai, projekta iesniedzējs sadarbības iestādē iesniedz projekta iesniegumu:

34.1. aizpildītu projekta iesnieguma veidlapu (1.pielikums);

34.2. papildus iesniedzamos dokumentus:

34.2.1. deklarāciju par projekta iesniedzēja atbilstību sīkā (mikro), mazā vai vidējā komersanta kategorijai sagatavotu saskaņā ar normatīvajiem aktiem, kas nosaka komercsabiedrību deklarēšanas kārtību atbilstoši mazajai (sīkajai (mikro)) vai vidējai komercsabiedrībai (ja projekta iesniedzējs šo noteikumu ietvaros pretendē uz finansējumu saskaņā ar sīkajiem (mikro), mazajiem un vidējiem komersantiem noteiktajām prasībām). Lai noteiktu projekta iesniedzēja statusu, tiek ņemti vērā tikai dati par pēdējo noslēgto finanšu gadu. Ja projekta iesniedzējam nav noslēgts finanšu gads, tiek ņemti vērā dati no operatīvā finanšu pārskata;

34.2.2. operatīvo finanšu pārskatu par laikposmu par 12 mēnešiem līdz pēdējam noslēgtajam mēnesim, kas projekta iesnieguma iesniegšanas dienā nedrīkst būt vecāks par diviem mēnešiem;

34.2.3. konsolidēto gada pārskatu, ja mātes sabiedrība ir ārvalstīs reģistrēta juridiska persona;

34.2.4. būvvaldes būvatļauju (kopiju) (ja projekta iesniegumā kā attiecināmās izmaksas ir iekļautas ēku un būvju būvniecības, rekonstrukcijas un renovācijas izmaksas, un netiek iesniegti šo noteikumu 34.2.5. vai 34.2.6.apakšpunktā minētie dokumenti);34.2.5. būvvaldes akceptētu būvprojektu tehniskā projekta stadijā (kopiju), ja būvprojekts tehniskā projekta stadijā ir akceptēts pirms projekta iesnieguma iesniegšanas (ja projekta iesniegumā kā attiecināmās izmaksas ir iekļautas ēku un būvju būvniecības, rekonstrukcijas un renovācijas izmaksas, un netiek iesniegti šo noteikumu 34.2.4. vai 34.2.6.apakšpunktā minētie dokumenti);

34.2.6. būvvaldes saskaņotu būvprojektu skiču projekta stadijā (kopiju), ja būvprojekts tehniskā projekta stadijā nav akceptēts būvvaldē pirms projekta iesnieguma iesniegšanas un ja tas ir izstrādāts saskaņā ar normatīvajiem aktiem būvniecības jomā (ja projekta iesniegumā kā attiecināmās izmaksas ir iekļautas ēku un būvju būvniecības, rekonstrukcijas un renovācijas izmaksas, un netiek iesniegti šo noteikumu 34.2.4. vai 34.2.5. minētie dokumenti);

34.2.7. atbilstoši šo noteikumu 5.pielikumam izstrādātu būvniecības izmaksu tāmes kopiju, norādot un nodalot visas darbu un materiālu izmaksu pozīcijas, kas ir iekļautas projekta attiecināmajās un neattiecināmajās izmaksās, ja projektā ir plānota ēku un būvju būvniecība, rekonstrukcija un renovācija;

34.2.8. iepirkuma procedūru apliecinošos dokumentus (ja attiecināms);

34.2.9. biznesa plānu atbilstoši šo noteikumu 2.pielikumam. Ja projekts tiek īstenots atsevišķā projekta iesniedzēja struktūrvienībā, minētie dati jānorāda gan par projekta iesniedzēju, gan par struktūrvienību, kurā tiek īstenots projekts;

34.2.10. iekārtu tehniskās specifikācijas, norādot prasības par kvalitāti (*CE* marķējuma esamība) atbilstību citiem brīvprātīgi piemērojamiem standartiem ), apjomu, drošību, garantiju, iesaiņošanu, marķēšanu, ražības rādītājiem (iekārtas jauda, izlaides apjomus stunda/minūtē) un pieslēgumu jaudas (kWh) (kopiju). Papildus ir jāsniedz skaidrojums par to kā tika veikta tirgus izpēte par projekta ietvaros nepieciešamajām iekārtām, šo iekārtu noteikto cenu un informācijas avotu, ja šajā apakšpunktā minētā informācija nav ietverta šo noteikumu 34.2.7. un 34.2.8.apakšpunktā minētajos dokumentos;

34.2.11. ja projekta iesniedzējs ir lielais komersants – iesniedz projekta iesniedzēja parakstītu apliecinājumu, ka saņemtais atbalsts netiks izmantots, lai pārvietotu ražošanas vai pakalpojumu sniegšanas infrastruktūru no citas Eiropas Savienības dalībvalsts;

34.2.12. ja projekta iesniedzējs ir lielais komersants – iesniedz informāciju par visu ražošanas (rūpnīcas u.c.) un pakalpojumu sniegšanas (laboratorijas, datu centri, zvanu centri u.c.) infrastruktūru, kas ir projekta iesniedzēja saistīto personu grupas īpašumā vai valdījumā citās Eiropas Savienības dalībvalstīs un projekta iesniedzēja saistīto personu grupas nodarbināto skaitu katrā no Eiropas Savienības dalībvalstīm;

34.2.13. apliecinājumu, ka uz projekta iesniedzēja vārda vai projekta iesniedzēja daļu īpašnieka vārda ir reģistrēta pusvadītāju izstrādājumu topogrāfija vai patents, vai ir noslēgts līgums ar trešajām personām par produkta ražošanu vai pakalpojuma sniegšanu (kopija) vai no trešās personas iegādātu patentu vai to licenču, pusvadītāju izstrādājumu topogrāfiju vai to licenču iegādi apliecinošu dokumentu kopijas vai dokumentu izrakstus, ko parakstījusi trešā persona, no kuras tiek iegādāts minētais patents vai tā licence, pusvadītāju izstrādājumu topogrāfija vai tās licence, kā arī apliecinājums no ārvalstu institūcijas, kas ir tiesīga sniegt apliecinājumu, ka šāda intelektuālo tiesību nodošana ir notikusi un ir spēkā līdz projekta pabeigšanas dienai un dod tiesības projekta iesniedzējam ražot un tirgot produktu vai sniegt pakalpojumu. Ja minētā informācija ir Latvijas Republikas Patentu valdes rīcībā, sadarbības iestāde nepieciešamo informāciju pieprasa no Latvijas Republikas Patentu valdes (ja attiecināms);

34.2.14. aizdevuma līgumu ar kredītiestādi par projekta īstenošanai nepieciešamā finansējuma piesaisti un apliecinājumu par kredītiestādes izvirzīto nosacījumu aizdevuma saņemšanai izpildi (ja attiecināms);

34.2.15. nekustamā īpašuma pirkuma līgumu ar nogaidu tiesību (kopiju) (ja attiecināms);

34.2.16. uzskaites veidlapu par saņemto *de minimis* atbalstu saskaņā ar normatīvajiem aktiem par *de minimis* atbalsta uzskaites un piešķiršanas kārtību;

34.2.17. Eiropas Savienībā reģistrētas kredītiestādes garantijas vēstuli, kas izsniegta par labu sadarbības iestādei atbilstoši šo noteikumu 46.punktam.

35. Ja projekta iesniegumā paredzēta būvniecība, rekonstrukcija vai renovācija, sadarbības iestāde ar būvniecību, rekonstrukciju un renovāciju saistīto informāciju iegūst izmantojot Ekonomikas ministrijas pārziņā esošo valsts informācijas sistēmu „Būvniecības informācijas sistēma”(turpmāk – informācijas sistēma).

36. Projekta iesniedzējs papildus šo noteikumu 34.2.apakšpunktā minētajiem pielikumiem var iesniegt citus dokumentus, kurus projekta iesniedzējs uzskata par nepieciešamu iesniegt, lai pamatotu projekta iesnieguma atbilstību šo noteikumu 4.pielikumā minētajiem projektu iesniegumu vērtēšanas kritērijiem.

37. Ja šo noteikumu 34. un 36. punktā noteiktie iesniedzamie dokumenti nav latviešu valodā, tiem pievieno apliecinātu tulkojumu saskaņā ar normatīvajiem aktiem par kārtību, kādā apliecināmi dokumentu tulkojumi valsts valodā.

38. Projekta iesniegumu var iesniegt papīra formā vai elektroniska dokumenta veidā. Projekta iesniegumu papīra formā var iesniegt personīgi sadarbības iestādē vai nosūtīt pa pastu ierakstītā vēstulē. Projekta iesniegumu elektroniska dokumenta veidā var iesniegt personīgi sadarbības iestādē, nosūtīt pa pastu vai nosūtīt uz sadarbības iestādes elektronisko pasta adresi, kas norādīta paziņojumā par projektu iesniegumu iesniegšanu.

39. Ja projekta iesniegumu iesniedz papīra formā, to iesniedz vienā eksemplārā cietos vākos, caurauklotu (izņemot būvprojektu), ar secīgi numurētām lapām, uz pēdējās lapas otrā pusē diegu gali ir pielīmēti, uz uzlīmes ir informācija par dokumentā sanumurēto un cauraukloto lapu skaitu, apliecinājums par dokumentu kopiju pareizību, projekta iesniedzēja nosaukums, projekta iesnieguma sagatavošanas datums, dokumenta autora nosaukums, dokumenta izstrādāšanas vieta un projekta iesniedzēja amatpersonas paraksts.

40. Ja projekta iesniegumu iesniedz papīra formā, projekta iesniedzējs ne vēlāk kā triju darbdienu laikā pēc projekta iesnieguma iesniegšanas iesniedz sadarbības iestādē elektroniski vai nosūta uz elektroniskā pasta adresi ( veidlapa@liaa.gov.lv ) aizpildītu projekta iesnieguma veidlapu *DOC*, *XLS* vai *PDF* datņu formātā. Projekta iesnieguma 1.pielikuma 6.1., 6.2. un 6.3.apakšpunktos un 2.pielikuma 2.10., 2.11., 8.2., 8.3., 8.4., 8.5.apakšpunktos veiktie aprēķini ir jāiesniedz XLS datņu formātā.

41. Ja projekta iesniegumu iesniedz elektroniska dokumenta veidā, tas atbilst šādām prasībām:

41.1. projekta iesniegums ir izstrādāts un noformēts atbilstoši elektronisko dokumentu apriti regulējošo normatīvo aktu prasībām;

41.2. projekta iesniegums ir izstrādāts *DOC*, *XLS*, *PDF* vai *JPG* datņu formātā;

41.3. projekta iesnieguma veidlapa un papildus iesniedzamo dokumentu oriģināli ir parakstīti katrs atsevišķi ar to autora drošu elektronisko parakstu un apliecināti ar laika zīmogu pirms konkrētās projektu atlases kārtas beigu termiņa. Ja papildus iesniedzamie dokumenti ir dokumentu kopijas, tie ir apliecināti katrs atsevišķi ar projekta iesniedzēja drošu elektronisku parakstu un laika zīmogu pirms projektu iesniegumu iesniegšanas beigu termiņa.

42. Ja projekta iesniegumu iesniedz personīgi, par projekta iesnieguma iesniegšanas laiku uzskatāms sadarbības iestādes zīmogā norādītais saņemšanas datums un laiks.

43. Ja projekta iesniegumu iesniedz elektroniska dokumenta veidā, nosūtot uz sadarbības iestādes elektronisko pasta adresi, un rodas domstarpības par projekta iesnieguma iesniegšanas brīdi, projekta iesniedzējam jāpierāda, ka projekta iesniegums ir nosūtīts pirms projektu iesniegumu iesniegšanas termiņa beigām, bet sadarbības iestādei pēc projekta iesniedzēja lūguma jāpamato, ka projekta iesniegums nav saņemts vai saņemts pēc projektu iesniegumu iesniegšanas beigu termiņa.

44. Projekta iesniedzēja pienākums ir sagatavot un glabāt projekta iesnieguma atvasinājumu un ar projekta īstenošanu saistīto dokumentu oriģinālus vai normatīvajos aktos par dokumentu izstrādāšanu un noformēšanu noteiktajā kārtībā apliecinātas to kopijas līdz projektu iesniegumu vērtēšanas beigām, bet, ja projektu apstiprina, – līdz 2021.gada 31.decembrim. Projekta iesniedzējam ir pienākums sniegt Eiropas Komisijas un Eiropas Savienības fondu vadībā iesaistīto institūciju pārstāvjiem pieeju šiem dokumentiem vai normatīvajos aktos par dokumentu izstrādāšanu un noformēšanu noteiktajā kārtībā apliecinātām to kopijām.

.

45. Ja projekta iesniegums iesniegts elektroniska dokumenta veidā vai nosūtīts pa pastu, sadarbības iestāde piecu darbdienu laikā pēc projekta iesnieguma saņemšanas rakstiski paziņo projekta iesniedzējam projekta iesnieguma reģistrācijas numuru. Ja projekta iesniegumu iesniedz personīgi, projekta iesnieguma reģistrācijas numurs tiek piešķirts projekta iesnieguma saņemšanas brīdī.

**VII. Kredītiestādes garantijas vēstule**

46. Projekta iesniedzējs iesniedz sadarbības iestādē pirmā pieprasījuma līguma izpildes kredītiestādes izsniegtu garantijas vēstuli divu procentu vērtībā no pieprasītā publiskā finansējuma, kurā noteikts, ka projekta iesniedzējam 12 mēnešu laikā no dienas, kad tiks noslēgts līgums par projekta īstenošanu ar sadarbības iestādi, sadarbības iestādē ir jāiesniedz starpposma maksājuma pieprasījumu vismaz par 35 % no pieprasītā publiskā finansējuma apmēra (turpmāk - garantijas vēstule).

47. Šo noteikumu 46.punktā minētās garantijas vēstules garantijas termiņš ir vismaz 20 mēneši no projektu iesniegumu iesniegšanas termiņa pēdējās dienas.

48. Sadarbības iestādei ir pienākums atbrīvot 46.punktā minēto garantiju pirms šo noteikumu 47.punktā noteiktā termiņa šādos gadījumos:

48.1.ja sadarbības iestāde pēc projekta iesnieguma vērtēšanas ir pieņēmusi lēmumu par projekta iesnieguma noraidīšanu vai, ja sadarbības iestāde ir parakstījusi atzinumu par projekta iesniedzēja iesniegtās informācijas neatbilstību lēmumā par projekta iesnieguma apstiprināšanu ar nosacījumu ietvertajiem nosacījumiem;

48.2. ja sadarbības iestāde ir konstatējusi, ka finansējuma saņēmējs 12 mēnešu laikā no dienas, kad noslēgts līgums par projekta īstenošanu, sadarbības iestādē ir iesniedzis starpposma maksājuma pieprasījumu vismaz par 35 % no pieprasītā publiskā finansējuma apmēra, un tas atbilst šo noteikumu 21.punktā noteiktajam;

48.3. ja sadarbības iestāde ir pārkāpusi šajos noteikumos un līgumā par projekta īstenošanu noteiktos tai saistošos termiņus.

49. Šo noteikumu 46.punktā minētās garantijas vēstules norādīto summu kredītiestāde izmaksā pēc pirmā sadarbības iestādes pieprasījuma šādos gadījumos:

49.1. ja projekta iesniedzējs pēc projekta iesnieguma iesniegšanas ir atsaucis iesniegto projekta iesniegumu;

49.2. ja sadarbības iestāde ir pieņēmusi lēmumu projekta iesniegumu apstiprināt ar nosacījumu, bet noteiktajā termiņā projekta iesniedzējs nav sniedzis nepieciešamo informāciju vai nav sniedzis argumentētu pamatojumu par nespēju sniegt nepieciešamo informāciju;

49.3. ja sadarbības iestāde ir pieņēmusi lēmumu apstiprināt projekta iesniegumu, bet noteiktajā termiņā projekta iesniedzējs nav noslēdzis ar sadarbības iestādi līgumu par projekta īstenošanu;

49.4. ja tiek lauzts līgums par projekta īstenošanu pēc finansējuma saņēmēja vai sadarbības iestādes iniciatīvas;

49.5. ja 12 mēnešu laikā no dienas, kad noslēgts līgums par projekta īstenošanu, finansējuma saņēmējs sadarbības iestādē nav iesniedzis starpposma maksājuma pieprasījumu vismaz par 35 % no pieprasītā publiskā finansējuma apmēra.

50. Šo noteikumu 49.punktā noteiktajā kārtībā iegūtos finanšu līdzekļus ieskaita valsts pamatbudžeta ieņēmumos.

**VIII. Projektu iesniegumu vērtēšanas un lēmumu pieņemšanas kārtība**

51. Aktivitātes ietvaros iesniegto projektu iesniegumu vērtēšanu nodrošina sadarbības iestāde. Aktivitātes ietvaros iesniegto projektu iesniegumu vērtēšanu atbilstoši kvalitātes, atbilstības un administratīvajiem kritērijiem nodrošina sadarbības iestādes izveidota projektu iesniegumu vērtēšanas komisija (turpmāk – komisija):

51.1. komisijas sastāvā ir valsts aģentūras „Latvijas Investīciju un attīstības aģentūra” un Ekonomikas ministrijas izvirzītie pārstāvji;

51.2. komisijas sēdēs novērotāja statusā bez balsstiesībām var piedalīties vadošās iestādes, atbildīgās un sadarbības iestādes pārstāvji;

51.3. komisijai ir tiesības pieaicināt ekspertus ar padomdevēja tiesībām;

51.4. komisijai ir tiesības pieaicināt projekta iesniedzēja pārstāvjus projekta prezentēšanai.

52. Komisijas darbību nosaka sadarbības iestādes izstrādāta un apstiprināta kārtība.

53. Uzsākot komisijas darbu, komisijas locekļi, eksperti un novērotāji paraksta apliecinājumu, ka nav tādu apstākļu, kuru dēļ viņi varētu pārkāpt Eiropas Savienības struktūrfondu un Kohēzijas fonda vadības likumā noteiktos ierobežojumus Eiropas Savienības struktūrfondu un Kohēzijas fonda vadībā iesaistītajai personai, un nav tādu apstākļu, kuru dēļ varētu uzskatīt, ka viņi ir ieinteresēti konkrēta projekta iesnieguma iesniedzēja iesniegtā projekta iesnieguma apstiprināšanā vai noraidīšanā.

54. Projekta iesniegumu vērtē atbilstoši šo noteikumu 4.pielikumā minētajiem kvalitātes, atbilstības, administratīvajiem un finansējuma piešķiršanas kritērijiem, izmantojot projektu iesniegumu atlases un vērtēšanas metodiku un projektu iesniegumu vērtēšanas veidlapas, kas noteiktas normatīvajos aktos par kārtību, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu un nosaka Eiropas Savienības struktūrfondu un Kohēzijas fonda vadības un kontroles sistēmas izveidošanas prasības. Sadarbības iestāde šo noteikumu 4.pielikuma 3., 5., 8.2. un 8.4. punktā minēto kritēriju izvērtēšanai nepieciešamo informāciju iegūst Administratīvā procesa likuma noteiktajā kārtībā no atbildīgajām institūcijām.

55. Kritēriju vērtēšanas secība:

55.1. vispirms vērtē projekta iesnieguma atbilstību šo noteikumu 4.pielikuma 27. punktā minētajam kritērijam. Ja projekta iesniegums neatbilst šo noteikumu 4.pielikuma 27. punktā minētajam kritērijam, tā vērtēšanu neturpina;

55.2. ja projekta iesniegums atbilst šo noteikumu 4.pielikuma 27. punktā minētajam kritērijam, projekta iesnieguma vērtēšanu turpina pēc šo noteikumu 4.pielikuma 8.1.apakšpunktā minētā kritērija. Ja projekta iesniegums neatbilst šo noteikumu 4.pielikuma 8.1.apakšpunktā minētajam kritērijam, tā vērtēšanu neturpina;

55. 3. ja projekta iesniegums atbilst šo noteikumu 4.pielikuma 8.1.apakšpunktā minētajam kritērijam, projekta iesnieguma vērtēšanu turpina pēc šo noteikumu 4.pielikuma 8.2., 8.5., 9., 10., 11., 12., 14. un 20. punktā minētajiem kritērijiem. Ja projekta iesniegums neatbilst šo noteikumu 4.pielikuma 8.2., 8.5., 9., 10., 11., 12., 14. un 20. punktā minētajiem kritērijiem, tā vērtēšanu neturpina;

55.4. šo noteikumu 4.pielikuma 14.punktā minēto kritēriju vērtē, izman­tojot šo noteikumu 3.pielikumā iekļauto neatbalstāmo nozaru sarakstu;

55.5. ja projekta iesniegums atbilst šo noteikumu 4.pielikuma 8.2., 8.5., 9., 10., 11., 12., 14., 20. un 27. punktā minētajiem kritērijiem, projekta iesnieguma vērtēšanu turpina pēc šo noteikumu 4.pielikumā minētajiem kvalitātes kritērijiem (1., 2., 3., 4., 5., 6., un 7.punkts);

55.6. visus projektu iesniegumus, kas šo noteikumu 4.pielikuma 1.punktā ir saņēmuši vismaz 8 punktus, 2.punktā ir saņēmuši vismaz 10 punktus, 3.punktā ir saņēmuši vismaz 10 punktus un 4.punktā ir saņēmuši vismaz 15 punktus, turpina vērtēt pēc pārējiem šo noteikumu 4.pielikumā minētajiem kritērijiem. Ja projekta iesniegums šo noteikumu 4.pielikuma 1.punktā nav saņēmis vismaz 8 punktus, 2.punktā nav saņēmis vismaz 10 punktus, 3.punktā nav saņēmis vismaz 10 punktus vai 4.punktā nav saņēmis vismaz 15 punktus, tā vērtēšanu neturpina;

55.7. ja, vērtējot projektu iesniegumus pēc šo noteikumu 4.pielikumā minētajiem kvalitātes kritērijiem (1., 2., 3., 4., 5., 6., un 7.), vairāki projektu iesniegumi saņem vienādu punktu skaitu, tad, sarindojot projektus, ievēro šādus principus:

55.7.1. augstāku novērtējumu saņem projektu iesniegumi ar augstāku pievienoto vērtību uz vienu darbinieku;

55.7.2 ja pievienotā vērtība uz vienu darbinieku ir vienāda, tad augstāku novērtējumu saņem projektu iesniegumi ar augstāku projekta iesniegumā plānoto aktivitāšu gatavību uzsākšanai;

55.7.3. ja projekta iesniegumā plānoto aktivitāšu gatavība uzsākšanai ir vienāda, tad augstāku novērtējumu saņem projektu iesniegumi ar zemāku finansējuma intensitāti.

55.8. pēc pārējiem šo noteikumu 4.pielikumā 8.3., 8.4., 13., 15, 16., 17., 18., 19., 21., 22., 23., 24., 25., 26., 28. un 29. punktā minētajiem kritērijiem turpina vērtēt tikai tos projektu iesniegumus, kuri atbilst šo noteikumu 4.pielikuma 30.punktā minētajam kritērijam.

56. Ja projekta iesniegumā nav pietiekamas informācijas, lai izvērtētu projekta iesnieguma atbilstību vienam vai vairākiem kritērijiem, kā arī ja minētā informācija nav salasāma vai nav sniegta latviešu valodā, uzskata, ka projekta iesniegums neatbilst attiecīgajam kritērijam vai attiecīgajā kritērijā tiek piešķirts zemākais vērtējums.

57. Sadarbības iestādes vadītājs, pamatojoties uz komisijas vērtējumu, pieņem lēmumu par projekta iesnieguma apstiprināšanu, ja projekta iesniegums atbilst šo noteikumu 4.pielikuma minētajiem 30.punkta kritērijam. Ja projekta iesniegums neatbilst minētajam kritērijam, sadarbības iestādes vadītājs pieņem lēmumu par projekta iesnieguma noraidīšanu. Šajā punktā minētos lēmumus sadarbības iestādes vadītājs pieņem trīs mēnešu laikā pēc projektu iesniegumu iesniegšanas beigu datuma.

58. Lēmums par projekta iesnieguma apstiprināšanu var ietvert nosacījumus, kas jāizpilda, lai projekta iesniedzējs varētu noslēgt līgumu par projekta īstenošanu.

59. Lēmumā par projekta iesnieguma apstiprināšanu ar nosacījumu sadarbības iestāde projekta iesniedzējam norāda, kāda papildu vai precizējošā informācija ir nepieciešama, lai projekta iesniegums atbilstu šo noteikumu 4.pielikuma 8.3., 8.4., 13., 15, 16., 17., 18., 19., 21., 22., 23., 24., 25., 26., 28. un 29. punktā minētajiem kritērijiem, un termiņu, kurā informācija ir iesniedzama. Precizējot projekta iesniegumu, nedrīkst palielināt attiecināmo izmaksu kopsummu, finansējuma apjomu un intensitāti.

60. Sadarbības iestādes lēmumā ietverto nosacījumu izpildes termiņš nevar būt garāks par trim nedēļām no dienas, kad parakstīts lēmums par projekta iesnieguma apstiprināšanu ar nosacījumu.

61. Šo noteikumu 60.punktā minēto termiņu nevar pagarināt.

62. Lēmumu par projekta iesnieguma apstiprināšanu, apstiprināšanu ar nosacījumu vai noraidīšanu un atzinumu par projekta iesniedzēja iesniegtās informācijas atbilstību lēmumā par projekta iesnieguma apstiprināšanu ar nosacījumu ietvertajiem nosacījumiem nosūta pa pastu projekta iesniedzējam divu darbdienu laikā pēc lēmumu vai atzinuma parakstīšanas.

63. Lēmumu par projekta iesnieguma apstiprināšanu, apstiprināšanu ar nosacījumu vai noraidīšanu un atzinumu par projekta iesniedzēja iesniegtās informācijas atbilstību lēmumā par projekta iesnieguma apstiprināšanu ar nosacījumu ietvertajiem nosacījumiem vienas darbdienas laikā pēc lēmumu vai atzinuma parakstīšanas nosūta arī uz projekta iesniegumā norādīto faksa vai elektroniskā pasta adresi.

64. Informāciju par šo noteikumu 59.punktā minētajā lēmumā ietverto nosacījumu izpildi projekta iesniedzējs iesniedz sadarbības iestādē vērtēšanai. Sadarbības iestāde divu nedēļu laikā no informācijas saņemšanas izvērtē projekta iesniedzēja informāciju un sagatavo atzinumu par tās atbilstību lēmumā ietvertajiem nosacījumiem.

**IX. Projekta īstenošanas un finansējuma saņemšanas nosacījumi**

65. Lai noslēgtu līgumu ar sadarbības iestādi par projekta īstenošanu, projekta iesniedzējam ir jāiesniedz sadarbības iestādē viens no zemāk minētajiem apliecinošajiem dokumentiem (ja projekta iesniedzējam bija jāiesniedz šo noteikumu 59.punktā minētā informācija, zemāk minētie dokumenti ir jāiesniedz divu nedēļu laikā pēc sadarbības iestādes atzinuma par projekta iesniedzēja iesniegtās informācijas atbilstību lēmumā par projekta iesnieguma apstiprināšanu ar nosacījumu ietvertajiem nosacījumiem saņemšanas, vai, ja projekta iesniedzējam nebija jāiesniedz šo noteikumu 59.punktā minētā informācija, zemāk minētie dokumenti ir jāiesniedz divu mēnešu laikā no sadarbības iestādes lēmuma par projekta iesnieguma apstiprināšanu saņemšanas):

65.1. līgumu, kas noslēgts ar kredītiestādi, par projekta īstenošanai nepieciešamā aizdevuma piešķiršanu vismaz 70% apmērā no projekta kopējām izmaksām;

65.2. līgumu,  kas noslēgts ar saistīto personu grupas komersantu, vai apliecinājumu no saistīto personu grupas komersanta par projekta īstenošanai nepieciešamā finansējuma nodrošināšanu, pie nosacījuma, ja saistīto personu grupas kopējais pašu kapitāls veido vismaz 75 % no  projekta kopējo izmaksu summas;

65.3. projekta iesniedzēja valdes lēmumu vai apliecinājumu  par projekta īstenošanai nepieciešamā finansējuma nodrošināšanu no pašu līdzekļiem, pie nosacījuma, ja projekta iesniedzēja pašu kapitāls veido vismaz 75 % no projekta kopējo izmaksu summas.

66. Šo noteikumu 65.punktā minētos apliecinājuma dokumentus par finansējuma nodrošināšanu projekta īstenošanai var iesniegt katru par daļu no projekta kopējām izmaksām, ja to kopējā summa ir vienāda ar projekta īstenošanai nepieciešamo finansējumu.

67. Ja projekta iesniedzējs tiesības uz projekta īstenošanai nepieciešamo nekustamo īpašumu ir apliecinājis ar nekustamā īpašuma pirkuma līgumu ar nogaidu tiesību, pirms līguma par projekta īstenošanu noslēgšanu ar sadarbības iestādi minētais līgums ir jāreģistrē zemesgrāmatā.

68. Projekta maksimālais īstenošanas laiks ir trīs gadi no dienas, kad sadarbības iestādē saņemts iesniegums par projekta īstenošanu, ja projekta iesnieguma iesniedzējs uzsāk atbalstāmās darbības pēc projekta iesnieguma iesniegšanas. Ja projekta iesniedzējs plāno uzsākt atbalstāmās darbības pēc tam, kad noslēgts līgums par projekta īstenošanu, projekta maksimālais īstenošanas laiks ir trīs gadi no minētā līguma noslēgšanas dienas.

69. Ja projekta īstenošanai nepieciešamas iekārtas, uzskata, ka projekta atbalstāmās darbības uzsāktas, kad tiek parakstīts līgums par iekārtu iegādi, bet, veicot ēku un būvju būvniecību, rekonstrukciju un renovāciju, ar projekta atbalstāmo darbību uzsākšanu tiek saprasta būvdarbu uzsākšana.

70. Ja kāda no nozarēm, kurā darbojas projekta iesniedzējs, nav atbalstāma un projekta iesniedzējs pretendē uz projekta īstenošanu atbalstāmajā nozarē, projekta iesniedzējs skaidri nodala atbalstāmās nozares projekta īstenošanas finanšu plūsmas no citu darbības nozaru finanšu plūsmām projekta īstenošanas laikā un trīs gadus pēc projekta īstenošanas, ja finansējuma saņēmējs atbilst sīko (mikro), mazo un vidējo komersantu statusam, bet piecus gadus pēc projekta īstenošanas, ja tas atbilst lielo komersantu statusam. Neatbalstāmās nozares ir definētas šo noteikumu 3.pielikumā.

71. Finansējuma saņēmējs saņem finansējumu, ja ir izpildīti šādi nosacījumi:

71.1. finansējuma saņēmējs ar sadarbības iestādi ir noslēdzis līgumu par projekta īstenošanu;

71.2. projekta iesniegums iesniegts sadarbības iestādē, pirms finansējuma saņēmējs ir uzsācis projekta atbalstāmās darbības;

71.3. finansējuma saņēmējs, īstenojot projektu, nodrošina atsevišķu ar projekta īstenošanu saistīto saimniecisko darījumu ieņēmumu un izdevumu grāmatvedības uzskaiti, kas atbilst normatīvajiem aktiem grāmatvedības jomā , kā arī finanšu pārskatus sagatavo atbilstoši normatīviem aktiem, kas nosaka kārtību, kādā finanšu pārskatos atspoguļojams valsts, pašvaldību, ārvalstu, Eiropas Kopienas, citu starptautisko organizāciju un institūciju finansiālais atbalsts (finanšu palīdzība), ziedojumi un dāvinājumi naudā vai natūrā;

71.4. ir sagatavots un līgumā par projekta īstenošanu paredzētajā laikā iesniegts sadarbības iestādē starpposma (ja nepieciešams) vai noslēguma maksājuma pieprasījums, un ir pievienotas dokumentu kopijas saskaņā ar sadarbības iestādes izstrādātu un apstiprinātu izdevumus apliecinošo dokumentu sarakstu, kas publicēts un norādīts sadarbības iestādes tīmekļa vietnē;

71.5. projekta īstenošanas izmaksas tiek atzītas par attiecināmām pēc sadarbības iestādes veiktajām starpposma vai noslēguma maksājuma pieprasījumu pārbaudēm saskaņā ar normatīvajiem aktiem par Eiropas Savienības struktūrfondiem;

71.6. pārbaudes projekta īstenošanas vietā sadarbības iestādei ir tiesības veikt saskaņā ar normatīvajiem aktiem, kas nosaka kārtību, kādā vadošā iestāde, sertifikācijas iestāde, sadarbības iestāde vai atbildīgā iestāde veic pārbaudi Eiropas Savienības struktūrfondu un Kohēzijas fonda finansētā projekta īstenošanas vietā, kad projekta iesniegums ir iesniegts sadarbības iestādē;

71.7. visus maksājumus finansējuma saņēmējs veic no atsevišķa, projekta īstenošanai paredzēta konta, kas norādīts līgumā par projekta īstenošanu.

72. Sadarbības iestāde izbeidz līgumu par projekta īstenošanu un finansējuma saņēmējam ir pienākums atmaksāt piešķirto finansējumu sadarbības iestādes norādītajā kontā par projekta īstenošanu līgumā noteiktajos gadījumos, kā arī:

72.1. ja projekta iesniegumam ir pievienots nekustamā īpašuma pirkuma līgums ar nogaidu tiesību, bet sešu mēnešu laikā no dienas, kad noslēgts līgums par projekta īstenošanu, finansējuma saņēmējs nav realizējis pirkuma līgumu ar nogaidu tiesību un iesniedzis sadarbības iestādē zemesgrāmatā reģistrētus īpašumtiesības apliecinošus dokumentus (kopijas) par īpašumu, kurā veic ilgtermiņa ieguldījumus;

72.2. ja sešu mēnešu laikā no dienas, kad noslēgts līgums par projekta īstenošanu, finansējuma saņēmējs nav noslēdzis līgumus ar piegādātājiem par summu, ne mazāku kā 75 % no projektā paredzētajām jaunu iekārtu (un aprīkojuma) iegādes izmaksām;

72.3. ja 12 mēnešu laikā no dienas, kad noslēgts līgums par projekta īstenošanu, sadarbības iestādē nav iesniegts starpposma maksājuma pieprasījums vismaz par 35 % no līgumā par projekta īstenošanu norādītā kopējā publiskā finansējuma apmēra;

72.4. ja 12 mēnešu laikā no dienas, kad noslēgts līgums par projekta īstenošanu, finansējuma saņēmējs nav noslēdzis līgumus ar piegādātājiem par visu summu no projektā paredzētajām jaunu iekārtu (un aprīkojuma) iegādes izmaksām un ēku un būvju būvniecības, rekonstrukcijas un renovācijas izmaksām;

72.5. ja projekta iesniegumā ir paredzētas ēku un būvju būvniecības, rekonstrukcijas un renovācijas izmaksas, bet 12 mēnešu laikā no dienas, kad noslēgts līgums par projekta īstenošanu, sadarbības iestādē nav iesniegta būvvaldes apstiprināta būvatļauja nepieciešamo ēku un būvju būvniecības, rekonstrukcijas un renovācijas darbu veikšanai.

73. Sadarbības iestāde lemj, vai izbeigt līgumu par projekta īstenošanu par projekta īstenošanu līgumā noteiktajos gadījumos, kā arī, ja projekta iesniegumā ir paredzētas ēku un būvju būvniecības, rekonstrukcijas un renovācijas izmaksas, bet sešu mēnešu laikā no dienas, kad noslēgts līgums par projekta īstenošanu, finansējuma saņēmējs nav noslēdzis līgumus par ēku un būvju būvniecību, rekonstrukciju un renovāciju par summu, ne mazāku kā 75 % no projektā paredzētajām ēku un būvju būvniecības, rekonstrukcijas un renovācijas izmaksām.

74. Sadarbības iestāde proporcionāli samazina finansējumu un veic finanšu korekciju:

74.1. ja faktiskais finanšu līdzekļu izlietojums ir mazāks, nekā paredzēts projekta iesniegumā;

74.2. ja nav īstenota kāda no līgumā par projekta īstenošanu paredzētajām darbībām, bet tiek sasniegts projekta mērķis;

74.3. ja nav iesniegti finanšu līdzekļu izlietojumu apliecinošie dokumenti;

74.4. ja līdzekļu izlietojums nav samērīgs un pamatots;

74.5. ja iepirkums nav veikts atbilstoši normatīvajiem aktiem iepirkuma jomā;

74.6. šo noteikumu 29.2.apakšpunktā minētajā gadījumā;

74.7. ja izmaksas pārsniedz šo noteikumu 18.2.apakšpunktā minēto izmaksu ierobežojumu.

75. Ja projekta īstenošanas laikā rodas papildu izdevumi vai sadārdzinājuma izmaksas, finansējuma saņēmējs sedz tos no saviem līdzekļiem.

76. Sadarbības iestādei ir tiesības starpposma un noslēguma pārskata vērtēšanas laikā, kā arī pēc maksājuma veikšanas pieprasīt no finansējuma saņēmēja papildu informāciju, kas saistīta ar starpposma un noslēguma pārskata vērtēšanu.

77. Sadarbības iestādei ir tiesības starpposma un noslēguma pārskata vērtēšanas laikā pieaicināt ekspertu, lai pārbaudītu, vai projekta izmaksu tāmē norādītās attiecināmās izmaksas ir samērīgas un ekonomiski pamatotas, kā arī lai pārbaudītu attiecināmo izmaksu pozīciju atbilstību projektā plānotajam.

78. Maksājumus veic bezskaidras naudas norēķinu veidā uz atsevišķu projekta īstenošanai paredzēto finansējuma saņēmēja bankas kontu, kas norādīts līgumā par projekta īstenošanu.

79. Projekta īstenošanas laikā finansējuma saņēmējs var saņemt avansa maksājumu, kas nepārsniedz 35 % no publiskā finansējuma apmēra. Lai saņemtu avansa maksājumu, finansējuma saņēmējs triju mēnešu laikā pēc līguma par projekta īstenošanu noslēgšanas iesniedz sadarbības iestādē kredītiestādes garantiju par avansa atdošanu un būvvaldes akceptētu būvprojektu tehniskā projekta stadijā, ja projekta attiecināmajās izmaksās ir iekļautas ēku un būvju būvniecības, rekonstrukcijas un renovācijas izmaksas. Kredītiestādes garantijas termiņš ir vismaz divi mēneši pēc līgumā par projekta īstenošanu paredzētā projekta īstenošanas beigu datuma. Finansējuma saņēmējs līdz projekta īstenošanas beigām iesniedz sadarbības iestādē maksājuma pieprasījumu vai pieprasījumus par izsniegtā avansa apjomu.

80. Starpposma maksājumus var saņemt:

80.1. ne biežāk kā reizi trijos mēnešos, ja starpposma pārskatu iesniedz par summu, kas nepārsniedz 200 000 latu;

80.2. biežāk nekā reizi trijos mēnešos, ja starpposma pārskatu iesniedz par summu, kas pārsniedz 200 000 latu.

81. Starpposma maksājumu veic pēc attiecīgā projekta īstenošanas posma pabeigšanas.

82. Finansējuma saņēmējs starpposma maksājumos papildus avansa maksājumam var saņemt līdz 50 % no projekta līgumā par projekta īstenošanu norādītā kopējā publiskā finansējuma apmēra.

83. Finansējuma saņēmējs projekta noslēguma pārskatu iesniedz sadarbības iestādē 15 darbdienu laikā pēc projekta īstenošanas pabeigšanas, bet ne vēlāk par 2015.gada 1.jūliju. Sadarbības iestāde var pagarināt minēto 15 darbdienu termiņu, bet ne ilgāk kā līdz 2015.gada 1.jūlijam, ja finansējuma saņēmējs iesniedz sadarbības iestādē pamatotu lūgumu pagarināt projekta noslēguma pārskata iesniegšanas termiņu.

84. Sadarbības iestāde finansējuma saņēmējam izmaksājamo finansējuma apjomu nosaka, pamatojoties uz projekta attiecināmo izmaksu tāmi un iesniegtajiem izdevumus apliecinošiem dokumentiem, ievērojot normatīvo aktu prasības maksājumu un darījumu apliecinošo dokumentu izstrādāšanas un noformēšanas jomā.

**X. Noslēguma jautājums**

85. Noteikumu 35.punkts stājas spēkā līdz ar informācijas sistēmas izveidi saskaņā ar normatīvajiem aktiem par būvniecības informācijas sistēmu. Ar noteikumu  35.punkta stāšanos spēkā spēku zaudē noteikumu 34.2.apakšpunktā ietvertās prasības attiecībā uz tādas informācijas iesniegšanu, kas ir pieejama informācijas sistēmā.

Ministru prezidents V.Dombrovskis

Ekonomikas ministrs A.Kampars

Iesniedzējs:

Ekonomikas ministrs A.Kampars

Vīza: Valsts sekretārs J.Pūce

2011.10.13. 15:12

Māris Krūmiņš

67013082, Maris.Krumins@em.gov.lv